khistorydata/jeongjo-sjw-relations huggingface dataset:
정조 18년
傳于黃昇源曰傳香承旨馳詣宗廟景慕宮奉審摘奸以來
정조 18년
黃昇源啓曰領府事蔡濟恭左議政金履素判府事金憙右議政李秉模爲承候來待矣傳曰入侍
정조 18년
黃昇源啓曰時原任閣臣爲承候來待矣傳曰入侍
정조 18년
黃昇源啓曰藥房都提調洪樂性提調徐有防副提調黃昇源爲承候來待矣傳曰入侍
정조 18년
傳于李晩秀曰右承旨入侍
정조 18년
傳于黃昇源曰尼城縣監稷山縣監留待
정조 18년
以全羅監司李書九狀啓昌平縣令趙光存泰仁縣監南鶴玄罷黜事傳于金啓洛曰令該曹口傳拔例擇差待下批待開門給馬下送
정조 18년
吏曹口傳政事以金濟萬爲昌平縣令趙恒鎭爲泰仁縣監
정조 18년
洪仁浩以刑曹言啓曰全羅監營還下送狀啓本月十三日人定前未及改修整上來則界首主人刑推一次珍島郡定配後草記事命下矣定限已過尙不入來當該界首主人李再東所當依下敎刑推一次珍島郡定配所卽爲押送而齋日相値爲先捉來嚴囚過齋後擧行之意敢啓傳曰齋日尙遠不可滯囚刑推則除之卽其地定配可也
정조 18년
甲寅十一月十四日辰時上御誠正閣時原任大臣閣臣藥房承候入侍時行左承旨沈晉賢假注書李允謙記注官承膺祚記事官吳泰曾領議政洪樂性領府事蔡濟恭左議政金履素判府事金憙右議政李秉模提調徐有防副提調黃昇源原任直提學徐鼎修檢校直提學金載瓚檢校直閣李晩秀南公轍以次進伏訖樂性等曰齋居之餘聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣樂性等曰元子宮氣候何如上曰好在矣樂性曰臣之宿病尙爾故日次承候之班未得如誠祗切悚惶矣上曰近亦未得快減耶此是正陽不衰之致甚貴矣上曰雖非同榜而明年有文武科回榜云此豈不奇異乎銓曹欲以池姓人爲初仕云渠之地處何如云也樂性曰池姓人之九代祖爲大司憲渠之至親亦有爲營將者云且是了了者矣上曰卿果見之乎樂性曰渠果來見矣上敎濟恭曰豈不異哉濟恭曰龍虎榜皆備甚稀貴矣上曰去番齋居時所齎送冊子何以爲之耶濟恭曰若干抄出矣上曰以高祖本紀中句語言之史記則曰其上常有龍漢書則曰其上常有怪大抵所作稍下於馬遷矣上曰欲爲百選則不至浩大乎濟恭曰若欲百選則篇秩浩大未知何以則好也上曰百選少不下十餘卷此非精選之意而儒生輩必不耽讀矣上敎秉模曰右相亦聞此說乎領府本是主人故使之抄出矣秉模曰臣亦聞之矣上曰若欲精選則如何爲可濟恭曰欲精選則史記六七十首漢書若干首抄選似好而未敢的知其合當矣上曰然則題目何以則好也若曰班馬百選則有古今人倒稱之嫌若曰馬班百選則稱道甚聲牙又欲曰楚漢百選則有所如何未知何以則襯合也命樂性先退上曰苟欲精選則列傳中荒辭蕪語若干刪去無妨矣濟恭曰臣意則恐不然若以李白杜甫詩言之自首至尾一篇盡讀然後意味無窮若抄誦警句則但穿鑿而已矣上曰似然矣大抵精選後卽當開刊而非但京中刊布使兩南刻板廣布則自有印出者如是而家誦戶讀有關於世道非但關世道氣像風俗大有所補豈不好哉如凶奴傳者雖刪去何妨濟恭曰古之文章莫如鄭斗卿而鄭斗卿詩有文章最愛凶奴傳此是不可拔者也上敎秉模曰聞卿有所讀書云故去番次對言于副提調其所讀冊子使之持入矣及見之則紙頭逐章付籤環而表識五其環者五百遍所讀也十其環者千遍所讀也豈不貴乎身爲大臣未聞有讀書之人此則有足以警世矣上曰文體與時推移變改自乙亥以後至丙申自丙申至於今年文體漸不如前及今可爲反風易俗而其道莫如敷文導氣使之丕變淆漓之風噍殺之體也大抵觀乎其國之文則可知其國之治也濟恭曰然矣觀其文而驗其盛衰治亂昭不可掩也以今溯觀文體與世降殺淸不如明明不如宋風俗流行之氣文章盛衰之理亦可推知矣上曰下直守令入侍出榻敎賤臣承命出傳與稷山縣監李尙謙尼城縣監李顯默偕入進伏上曰李尙謙何如人也卿等或知之否有防曰臣果一見於畿營似有筋力者矣上曰汝下往何以爲之尙謙曰以至誠爲之矣上曰但以至誠云者近於例談何不明言尙謙曰以廉白勤勵爲治民之方矣上曰下去善爲之也上敎顯默曰此是久勤人也仍敎秉模曰與卿似爲同榜矣卿之登第何年也秉模曰臣則癸巳年登第矣顯默曰臣則甲午年爲之矣上曰至今不得爲一承宣甚可惜也仍敎曰下往必着念善爲之也上曰言端旣出矣以李祉永承旨望筒判堂所謂無三銓故不得通淸云者此則大違格例也卿等何不提飭也雖以一節言之此豈成說乎皆緣予之否德不能相感之致而未明臨殿日高三竿卿等則不爲入來此非慨然之甚者乎此莫非否德所致其他不須說也履素等曰伏承聖敎不勝悚惶矣上曰卿等支退命書公事判付訖命退承史以以退出
정조 18년
行都承旨黃昇源坐行左承旨沈晉賢坐右承旨李晩秀緣故去左副承旨洪仁浩坐右副承旨金啓洛坐直同副承旨李儒慶坐直注書鄭文始病一員未差假注書柳遠鳴差祭李允謙仕直事變假注書韓耆裕仕
정조 18년
金啓洛啓曰大司憲閔台爀持平鄭魯榮呈辭執義徐有沂掌令申大龜持平具文行在外掌令洪克浩未肅拜監察茶時之意敢啓傳曰知道
정조 18년
黃昇源啓曰左副承旨李義鳳今日不爲仕進卽爲牌招何如傳曰許遞前望單子入之待下批牌招察任
정조 18년
傳于李儒慶曰昌平縣令泰仁縣監留待
정조 18년
傳于李晩秀曰下直守令入侍
정조 18년
李儒慶啓曰京畿遺漏老人啓本纔已啓下矣政官卽爲牌招開政下批何如傳曰口傳下批
정조 18년
兵曹口傳政事以李旭秀爲副司勇
정조 18년
李晩秀以賑恤廳言啓曰依下敎濟州狀啓持來將校一人米三斗使令一名米二斗合米五斗分給之意敢啓傳曰知道
정조 18년
甲寅十一月十五日辰時上御誠正閣左承旨下直守令入侍時行左承旨沈晉賢假注書李允謙記注官金錫泰記事官吳泰曾泰仁縣監趙恒鎭昌平縣監金濟萬以次進伏訖上曰守令進前恒鎭進奏職姓名上曰汝則與他趙有異下往必善爲之毋負特除之意也濟萬進奏職姓名上曰汝年幾何濟萬曰三十五歲矣上曰下往善爲之也命守令先退上曰右承旨與大司成吏議及崔光泰李始源入侍賤臣承命出傳與右承旨李晩秀大司成李家煥吏曹參議韓晩裕兵曹佐郞崔光泰及第李始源偕入進伏上曰右副承旨入侍出榻敎錫泰承命出傳與右副承旨洪仁浩偕入進伏上曰近來文體但以速作爲主是豈成說乎此是辛丑癸卯選中之人之罪也而以近來抄啓言之吳泰曾之詩權晙之賦崔光泰之表雖謂之實才可也大抵多讀然後乃有可觀而今之人曾不讀書但以速爲主故所謂其文太不成說矣上曰朱書中石火電光云者出自何書家煥曰石火爲言白樂天詩中有瞥若石火紅云而電光二字臣未知出自何書也上敎晩秀曰朱書百選修正後當斯速印出一邊書之一邊刻板可也命退諸臣以次退出
정조 18년
甲寅十一月十五日巳時上御重熙堂都承旨同副承旨入侍時行都承旨黃昇源同副承旨金啓洛假注書李允謙記注官金良倜承膺祚以次進伏訖上曰都承旨今日則出直可也洪義榮亦爲分揀此特爲領相地而欲紓其老人酬應之意也錄此筵敎送于領相家可也命書傳敎曰五千包十二隻船穀鷄初鳴發運午時量齊泊重溟之如是利涉是豈始料所及風勢之如是助順實亦神庥所庇自此庶緩宵旰一分之思而船穀以後事惟在牧守之殫誠接濟毋曰京闕夐越益加慥慥俾無一夫一婦之顚壑今番則領運之勞委之於卿行而穩穩輸去卿亦不爲無功所當論賞而欲觀來頭賑政勤慢姑置之卿其知悉事回諭于該州新牧使李禹鉉處空船之還泊亦所關念聞其還稅然後予心則降令廟堂關飭完伯以其緣由隨聞狀聞濟州狀本齎來人等依日前擧行例入侍承旨招問於敦化門外民品疾苦則書入渠等分給襦衣米斗下送今年貢獻旣停免果品橘柚亦然在前旣有只取黃字之義代頒黃夻之例過齋後當親臨試取館學儒生而頒柑代以頒夻預令成均館知悉書此之際聞筵臣言還泊空船亦皆一時齊到於古達云而今來濟人之所騎卽運穀回船云可知其分明尤何等奇幸萬萬慰諭使待慰諭竣事卽爲復路事令廟堂分付上曰濟州將校幾人上來而待令與否知入也賤臣承命出傳回奏曰將校一人從人一人上來云矣上敎啓洛曰招問於敦化門外頒給襦衣米斗可也命退承史以次退出
정조 18년
甲寅十一月十五日午時上御重熙堂右承旨與同成均入侍時右承旨李晩秀假注書李允謙記注官金良倜承膺祚同成均徐有防以次進伏訖上曰以大口魚代柑設製今始初爲也俄下傳敎卿果見之否有防曰姑未伏見矣上曰太學成典及謄錄之可考者搜送于政院可也上曰濟州船穀事鷄鳴發運午時齊泊云豈不萬萬奇幸乎有防曰此實聖念所曁也命晩秀書傳敎曰故相文肅公贈諡當於三明祗受云而其家聞甚窘乏云米綿令該曹輸送命退諸臣以次退出
정조 18년
行都承旨黃昇源坐行左承旨沈晉賢坐直右承旨李晩秀坐左副承旨洪仁浩坐直右副承旨金啓洛坐同副承旨李儒慶坐注書鄭文始病一員未差假注書柳遠鳴仕李允謙仕直事變假注書韓耆裕仕
정조 18년
藥房提調徐有防副提調黃昇源啓曰伏未審多日淸齋之餘聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟傳曰知道王大妃殿惠慶宮中宮殿藥房口傳問安答曰知道
정조 18년
李儒慶啓曰領府事蔡濟恭左議政金履素判府事金憙右議政李秉模爲承候來待矣傳曰入侍繡啓當回啓而大臣旣入來備局有司堂上吏兵曹堂上同爲入侍
정조 18년
李儒慶啓曰時原任閣臣爲承候來待矣傳曰入侍曾有下敎今則繡衣反面畿伯亦爲入來同爲入侍
정조 18년
李儒慶啓曰過齋後館學儒生頒夻親臨試取事命下矣以何日爲之乎敢稟傳曰明日爲之處所弘化門爲之
정조 18년
傳于洪仁浩曰抄啓文臣七月朔親試明日柑製時同爲之
정조 18년
李儒慶啓曰明日殿座相値視事頉稟之意敢啓傳曰知道
정조 18년
傳于李儒慶曰冬至箋文差使員無論守令察訪除辭朝皆令當日下送
정조 18년
傳于沈晉賢曰摘奸史官曺錫中書啓有違格式從重推考
정조 18년
以慶尙監司趙鎭宅狀啓軍威縣監李義和爲先罷黜其罪狀令攸司稟處河陽縣監尹在五慶山縣令朴龍源泗川縣監鄭鳳祥罷黜事傳于洪仁浩曰軍威縣監李義和所爲萬萬痛駭道啓必有眞的執贓而然此等不法貪墨之倅若不以其罪考法勘繩何以懲他令該府拿來嚴問捧口招若或一毫抵賴當嚴刑究覈以謝嶺民與河陽慶山泗川之代今日政拔例擇差待下批當日辭朝
정조 18년
有政吏批判書李致中進參判沈煥之牌不進參議韓晩裕進行左承旨沈晉賢進以權之彦爲同敦寧權晙爲兵曹佐郞李周斌爲監察鄭述周爲禮賓參奉李吉培爲坡州牧使趙象存爲富平府使申暹爲長湍府使鄭柱爲陽城縣監柳爲慶山縣令李羲雲爲軍威縣監李邦祚爲泗川縣監朴命燮爲河陽縣監安山郡守趙鎭完兔山縣監趙重瞻相換檢書官單李旭秀通德郞申暄贈持平通德郞申大傳贈持平故掌令申曮贈應敎例兼故通德郞尹心璧尹心範通德郞具時楷贈持平故學生洪致範贈童蒙敎官以上孝行卓異贈職事承傳
정조 18년
兵批判書具庠進參判柳誼病參議朴宗甲入直參知兪漢寧病左副承旨洪仁浩進以李邦榮爲同知李東善爲宣傳官露梁別將單金重玉漢江別將單林秀鳳以上仍任事承傳同知單申潤國以申昕爲副護軍洪義榮姜游李義鳳爲副司直宋厚淵爲副司果李彭老爲副司正尹弘鎭爲靖陵參奉
정조 18년
以咸鏡監司金華鎭狀啓生瓜魚退封惶恐待罪事傳于金啓洛曰勿待罪事回諭
정조 18년
李晩秀以賑恤廳言啓曰西部倉前里契任掌朴載潤今月十五日本洞路傍得二歲遺棄男兒同里居良女李召史欲爲收養貧不自食願爲受料告于本部自該部同日牒呈故依節目給料使之乳養之之意敢啓傳曰知道
정조 18년
金啓洛以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 18년
金啓洛以兵曹言啓曰今十一月十七日武臣堂上朔試射試官望備擬以入而殿座相値不得爲之之意敢啓傳曰知道
정조 18년
金啓洛以兵曹言啓曰明日弘化門親臨館學儒生頒夻試取時設布帳排立軍兵當爲磨鍊而取考謄錄則辛亥年上齋儒生試取時訓鍊大將率新營入直標下軍銅龍門入直軍及外各營入直軍各留十名除出排立矣今番亦依此擧行乎敢稟傳曰今番則適値御營軍停番之時訓局出番軍五哨訓將率領排立可也
정조 18년
甲寅十一月十六日午時上御重熙堂京畿監司入侍時右承旨李晩秀假注書李允謙記注官金良倜記事官吳泰曾京畿監司徐龍輔以次進伏訖龍輔曰道內各邑穀簿自來不敷雖在常年每患不足而況當災歲除各穀停退條則當捧之數轉益減縮春後接濟實爲罔措在前如此之年各衙門各軍門屯穀上納者執留本邑租每石二兩雜穀每石從市直給價貿取以補還賑便成已例今亦依前例執留貿用之意知委列邑而至於守摠兩營屯穀旣有向來守禦使筵稟故今方往復該廳計邑還送而若其年事最歉穀簿最少之處來頭還賑之資拮据無策該廳支放不患無變通仍前貿用實合事宜故敢此仰達矣上曰依爲之出擧條命退諸臣以次退出
정조 18년
行都承旨黃昇源坐行左承旨沈晉賢坐右承旨李晩秀坐左副承旨洪仁浩坐右副承旨金啓洛坐直同副承旨李儒慶坐直注書鄭文始病一員未差假注書柳遠鳴仕李允謙仕直事變假注書韓耆裕仕
정조 18년
李儒慶啓曰來二十一日輪對日次矣敢啓傳曰爲之
정조 18년
金啓洛啓曰來二十一日朝參日次矣敢稟傳曰停
정조 18년
洪仁浩啓曰執義徐有沂下諭後過限不上來依定式遞差傳旨及禁推傳旨捧入之意敢啓傳曰禁推分揀
정조 18년
傳于金啓洛曰侍衛軍兵毛具
정조 18년
傳于李儒慶曰讀券官沈煥之有頉代行副司直李時秀爲之
정조 18년
傳于李儒慶曰坡州牧使李吉培下直長弓一張長箭一部片箭一部筒兒一箇賜給
정조 18년
黃昇源啓曰未下直守令當日辭朝事命下矣長湍府使申暹時在水原地云何以爲之敢稟傳曰今姑改差令該曹口傳差出待下批當日辭朝
정조 18년
吏曹口傳政事以申光輅爲長湍府使
정조 18년
傳于洪仁浩曰今日抄啓親試應製李東萬一人外皆無合作勿施七月朔親試更於明日待令
정조 18년
傳于金啓洛曰三明日次對進定於明日
정조 18년
金啓洛啓曰明日次對兩司堂上當爲進參大司憲閔台爀待開門牌招除在外傳旨未下外持平鄭魯榮一體牌招何如傳曰允
정조 18년
洪仁浩啓曰抄啓文臣親試明日爲之事命下矣處所以何處爲之乎敢稟傳曰便殿爲之近因民事久未爲之此亦旣始之事豈可間斷七月朔課講明日同爲事分付
정조 18년
洪仁浩啓曰明日課講何承旨進去乎敢稟傳曰都承旨進去
정조 18년
以慶尙監司趙鎭宅狀啓尤甚邑進上停免物種及各邑封進物種區別成冊上送令該曹稟處事傳于李晩秀曰昨日備堂擧條有下批者此狀啓還下送
정조 18년
黃昇源以吏曹言啓曰因安邊居生員朴潭上言受業師故典籍吳準聖門徒中文科二人生進五人願蒙加資之典事本曹回啓內遠外之事有不可準信令道臣査實報來後稟處事允下矣卽接咸鏡監司金華鎭所報則安邊居前察訪李敬臣生員吳鎭奎生員朴潭文川居進士朴師燮高原居祥雲察訪金載聲永興居進士姜昌輔進士鄭芝春俱爲吳準聖門徒的實云似當依法典贈職而事係恩賞上裁何如傳曰依法典許施可也
정조 18년
李儒慶以兵曹言啓曰禁軍來春夏等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 18년
李儒慶以承文院都提調意啓曰交易咨文纔已出來矣禮部回咨依例撰出正書安寶後定禁軍騎撥下送于使行所到處使之同爲齎去何如傳曰允
정조 18년
金啓洛以備邊司言啓曰卽見左副承旨洪仁浩所啓則以爲金虎門外乘轎女人稱以訴冤至於露面遮道之擧闕門之外雖非內兵曹所管而係是門外至近之地申飭兵曹使之禁斷爲辭而批旨內令廟堂指一定式草記此後犯者當該不禁之人定律勘處可也事命下矣金虎門外乃是北部字內凡有申飭例皆分付當部而部隷旣不長時待令則有難隨卽禁斷禁府當直旣在金虎門外咫尺之地考喧禁亂又是金吾之任此後此等之類使當直禁斷揆以法意與事勢庶不相礙以此定式如是之後不卽禁斷之當該都事施以罷拿之典何如傳曰允
정조 18년
金啓洛以備邊司言啓曰大司諫朴基正上疏批旨有令廟堂草記稟處之命矣取見其疏本則以爲近聞京江米商輩或有貿穀於湖海諸處而爲盜所劫空手逃還者有之云嚴飭諸道凡係譏詗之方從長措處仍以戢盜能否不獨爲陞黜之課或啓聞論賞或就事請罪則庶可爲禁暴通商之本意且關北之民每當歉歲旣無以穀資活之道則必以馬與布南來轉換而歷路皆有防禁或有空然奪取空手而歸者曾於癸卯之歉因道臣筵達商賈之納稅營門者一竝蠲免行旅之搜檢各驛者亦令姑罷北民賴此全活而又値救荒之日限麥秋弛令之地恐合事宜若其賙濟之方則只以本道穀物分排還賑必有不足之慮北關差需穀一年應下爲九百餘石而年前留庫折米爲一萬四千三百石零六鎭諸邑實多斂散之弊就其中量宜除出付之還賑則在北民無異空得支差之節亦無不足之慮爲辭矣米商被盜之說傳聞不一而前後申飭非止一再則反爲關飭反有屑越之慮更觀諸道擧行之勤慢另行黜陟爲宜北關商稅蠲免事果有年前已例而行狀之法搜檢之節意自嚴重有難任其蕩然作爲歉歲應行之例該營事勢似亦有掣礙之端至於賙濟穀物則道臣纔已狀請準數許劃不必犯手於差需之穀此兩條竝姑置之而無論馬與布輕價勒貿之弊各別嚴飭還穀不足之處則差需斂散條亦可以添補排巡從便擧行之意分付道臣何如傳曰允
정조 18년
李晩秀以漢城府言啓曰卽聞前捕盜大將申大謙將欲移葬其父於北部末屹山禁標內云故極爲驚駭發遣部官及本府書吏嚴飭禁斷矣卽接該部都事鄭有淳所報則申大謙已開金井多般嚴飭而終不回聽云禁標內犯葬明有朝禁則身爲朝官不有禁令至欲入葬揆以法紀極涉痛駭其罪狀令該府拿問嚴處犯葬一款仍爲防禁何如傳曰允
정조 18년
金啓洛以訓鍊都監言啓曰標內禁葬自有法典而前兵使申大謙本局字內延曙近處移葬其父渠以朝仕之人禁山犯葬極爲駭然其罪狀令該府處之何如傳曰允
정조 18년
洪仁浩以左邊捕盜廳言啓曰從事官李㙉受由下鄕身病猝重不得上來本廳劇務不可久曠改差何如傳曰允
정조 18년
洪仁浩以義禁府言啓曰慶尙監司趙鎭宅狀啓內軍威縣監李義和爲先罷黜其罪狀令攸司稟處事判付內令該府拿來嚴問捧口招事命下矣李義和時在任所云依例發遣府羅將拿來何如傳曰允
정조 18년
掌令洪克浩校理任希存副校理尹益烈南履翼正言安廷善李東冕修撰安策嚴耆副修撰韓用鐸啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從此律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻㦧毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤弘之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後七字刀割逆節及今益彰擧國臣民腐心之恫切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此獨猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿情去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典答曰不允
정조 18년
掌令洪克浩啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不小畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相連逆節世襲平日怨國懟君之心弸結于中愈往愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而乃者天網太恢遽下疎放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情快正王法新除授持平具文行時在忠淸道報恩地請斯速來馹上乘事下諭答曰不允下諭事依啓正言安廷善李東冕啓曰罪人克觀克泰以妖任之同氣凶謀逆節爛漫同參而嚴訊之下抵賴不服未免究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬䂨不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之典其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑答曰不允
정조 18년
甲寅十一月十七日辰時上御弘化門館學儒生頒夻試取入侍時行都承旨黃昇源行左承旨沈晉賢右承旨李晩秀左副承旨洪仁浩右副承旨金啓洛同副承旨李儒慶假注書李允謙記注官金良倜記事官吳泰曾檢校直提學徐有防原任直提學徐鼎修原任直閣尹行恁檢校直閣南公轍讀券官右議政李秉模參考官行副司直金載瓚李時秀行大司成李家煥對讀官兵曹參知朴宗甲吏曹參議韓晩裕副司直李相璜吏曹正郞閔師宣司僕正蔡弘遠以次就位訖上曰儒生催促入場也有防曰南作門則儒生輩一邊入門一邊來到而門路狹隘故爛其盈門尙多未入者矣上曰北作門使之快解事宣傳官出傳可也上曰試官行禮引儀唱試官以下行禮訖秉模進前曰侵早臨門聖體若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰事過後當有處分注書鄭文始斯速入來事分付可也賤臣承命出傳命有防書儒生親試表題擬周大人進衆維魚矣實維豐年之占有防宣敎訖上曰下直守令入侍出榻敎賤臣承命出傳與坡州牧使李吉培長湍府使申暹富平府使趙象存陽城縣監鄭柱慶山縣監柳奎軍威縣監李羲雲河陽縣監朴命燮偕入進伏吉培等以次奏職姓名訖上曰爾等下往必善爲之也命守令先退昇源曰新除授守令當日辭朝事命下而軍威縣監李羲雲兩司俱未署經云除在外外未肅拜呈告人員竝牌招以爲署經之地何如上曰依爲之出擧條命試官以下權退仍卽還內諸臣以次退出
정조 18년
甲寅十一月十七日午時上御便殿頒夻製述科次入侍時左副承旨洪仁浩記事官鄭文始假注書李允謙記注官金良倜記事官吳泰曾試官右議政李秉模行副司直金載瓚李時秀行大司成李家煥對讀官兵曹參知朴宗甲吏曹參議韓晩裕副司直李相璜吏曹正郞閔師宣司僕正蔡弘遠以次進伏訖上曰無論早晩着念精考俾無遺珠之嘆可也秉模等承命考券訖命書傳敎曰頒夻製述居首幼學任百禧直赴殿試之次進士尹浣直赴會試之次進士金明淳給二分又命書榻敎曰入格儒生明日來待上曰王大妃殿進御行濕流氣飮前方中桂枝減三分加烏藥七分自今日一貼式煎入命退諸臣以次退出
정조 18년
行都承旨黃昇源坐行左承旨沈晉賢坐右承旨李晩秀致祭進去左副承旨洪仁浩坐右副承旨金啓洛坐直同副承旨未差注書鄭文始病一員未差假注書柳遠鳴仕李允謙仕直事變假注書韓耆裕仕
정조 18년
金啓洛啓曰明日常參經筵取稟傳曰停
정조 18년
李晩秀啓曰臣晩秀故左議政文肅公李性源家致祭進去下直之意敢啓傳曰知道
정조 18년
傳于金啓洛曰入格儒生入侍
정조 18년
傳于黃昇源曰下直守令入侍
정조 18년
傳于洪仁浩曰禮賓參奉鄭述周入侍
정조 18년
以大司諫朴基正司諫崔烜獻納李顯道牌不進罷職傳旨傳于金啓洛曰只推
정조 18년
金啓洛啓曰今日次對兩司長官當爲進參而大司諫朴基正旣有只推之命卽爲牌招何如傳曰允
정조 18년
金啓洛啓曰大司憲閔台爀掌令洪克浩持平鄭魯榮牌不進執義未差掌令申大龜持平具文行在外監察茶時之意敢啓傳曰知道
정조 18년
洪仁浩啓曰吏曹判書李致中參判沈煥之參議韓晩裕牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更爲牌招何如傳曰允參議只推一體牌招
정조 18년
黃昇源啓曰吏曹判書李致中參判沈煥之參議韓晩裕再牌不進推考傳旨及罷職傳旨今方捧入而開政命下之後連違召命無意承膺事體所在誠極未安判書參判所當更請牌招而係是一日三牌何以爲之敢稟傳曰更爲牌招
정조 18년
以吏曹參議韓晩裕再牌不進罷職傳旨傳于黃昇源曰只推更爲牌招
정조 18년
以吏曹判書李致中參判沈煥之三牌不進推考傳旨傳于洪仁浩曰大臣擧條其辭則格例其義則官師雖請罷職只是問備不可以此自劃雖以已例言之大臣請罷未常必遞則一日三違大關朝體罪名雖似稍過但當受以爲謝吏曹判書李致中從重推考更爲牌招牌去來勿爲呼望亞銓去就視判堂待判堂承牌牌招參政
정조 18년
金啓洛啓曰今日次對左議政金履素擧條批答中將臣推考之敎承書於草冊而漏落於正書以至啓下臣之矇然捧入不勝惶悚原擧條付標以入當該注書所當重勘而本院請推之外無他可施之罰何以爲之敢稟傳曰拿處
정조 18년
傳于金啓洛曰夜漏已深尙不入來事體所在萬萬寒心其委折問于吏判以啓
정조 18년
李允謙拿處代以韓永建爲假注書
정조 18년
洪仁浩啓曰夜漏已深尙不入來事體所在萬萬寒心其委折問于吏判以啓事命下矣問于吏曹判書李致中處則以爲臣以大僚請罷略陳自引之章仰暴違式之罪及承恩批委曲開諭且傳敎聖意鄭重諭之以格例官邪責之以大關朝體至有牌去來勿爲呼望之命惶霣震懍將欲承膺之際大僚又以坡州牧使李吉培之曾經邊地未滿朔數而被罪者照擬事囚禁該吏大臣之警責出於董飭而臣之觸處違例隨事見過昏謬之罪尤無所逃前後情勢實難冒膺夜漏將闌守牌惶蹙臣罪至此萬戮猶輕惟願速被重勘云矣敢啓傳曰知道政案之不能修正責在兵曹則吏判之按簿檢擬不是異事然其在禮使之意姑難强迫承牌政官退去待出場與判堂明日更爲牌招開政
정조 18년
判義禁前望單子入之洪檍落點
정조 18년
韓永建有頉代以任厚常爲假注書
정조 18년
任厚常在外代以申星模爲假注書
정조 18년
金啓洛以弘文館言啓曰副修撰李升運旣有只推之命卽爲牌招察任何如傳曰允
정조 18년
黃昇源以吏曹兵曹言啓曰令兩銓長召見池海運可堪何任與否論理草記事命下矣池日輝孫海運今始上來故臣致中臣庠同會公廳招來觀其外貌則有儒士樣子問其所業自少習功令武職則不合蔭官則可堪待相當窠調用何如傳曰允
정조 18년
沈晉賢以賑恤廳言啓曰南部宜山尉契任掌南斗明今月十七日本洞路傍得一歲遺棄女兒同里居良女朴召史欲爲收養貧不自食願爲受料告于本部自該部同日牒呈故依節目給料使之乳養之意敢啓傳曰知道
정조 18년
洪仁浩以壯勇營言啓曰本營鄕軍等私獵於加平地矣大虎一頭捉得封進而捉虎軍姓名別單書入之意敢啓傳曰知道
정조 18년
洪仁浩以義禁府言啓曰衿川縣監洪景厚陽城縣監權䘩前郡守李忠佐等拿問勘處事傳旨啓下矣洪景厚時在任所權䘩自任所未及上來李忠佐時在楊州地云依例發遣府羅將拿來何如傳曰允
정조 18년
金啓洛以義禁府言啓曰富平前府使康命吉照法勘斷事傳旨啓下矣康命吉今方待命拿囚而以前任朔寧時罪狀分付道臣嚴査登聞後添問目取招事擧條啓下待査啓來到添問目擧行之意敢啓傳曰何待査啓一體取招可也
정조 18년
吏曹判書李致中疏曰伏以臣於見職豈敢一日蹲冒而前後控辭未蒙體諒每承飭敎惶隘無地乍入旋出處義郞當黽勉趨走四朔于玆矣早晩郵罰指日以待數昨大臣之囚吏寔出於規正之意雖甚愧恧不敢爲引義之計卽伏見朝紙始知大僚以違越格例奏對不審仰請譴罷董飭之論固所拜受而臣之未諳銓式不卽奉行之罪益無所逃矣眛格之狀旣著昏謬勘罪之請非比例推則豈敢以聖度涵容只降問備晏然仍冒不思所以自引也哉顧念臣之本來情勢今不敢更事煩瀆而年紀衰邁觸事憒憒違銓格而眛事例者非止一二心切恢公而手甚生澁政眼一播人多譏笑以今番事言之定規多年而今始承聞恩推有命而終晷未知揚揚行政自同無故銓衡何等重任而謏陋如此聾瞽如此而其何敢憑恃寵靈久蹲不去耶此時賓對之懸病固已惶隕而以此情踪進身無路短章自列恭俟重勘伏乞聖慈亟削臣所帶之職以治違式之罪以正逋慢之誅千萬幸甚云云答曰省疏具悉只知謬例事勢似然卿其勿辭行公
정조 18년
大司諫朴基正疏曰伏以臣於臺端一步無以抗顔日前冒陳衷懇而未蒙允兪屢犯違傲縮伏俟勘聖度天大尙且寬假且惶且感罔知攸措方當我聖上爲民憧憧宵衣旰食之時進定賓對召牌儼臨而臣之自來情勢末由蠢動玆敢疾聲呼籲於天地父母之前伏乞聖明亟降威罰以警具僚以安微分焉臣雖不以臺閣自處而目下一事有萬萬駭憤者敢此尾陳噫申大謙之罪可勝誅哉延曙地方卽京兆禁標之內而又係明陵外火巢切近之地也雖尋常士族決不敢生意於入葬觀於四百年內無一世族墳山可知矣渠雖武夫秩是二品乃敢不有國法不顧臣分肆然移窆其親葬內而京兆及字內軍門外而畿營據法禁斷則大謙多發無賴之類重重圍繞俾不得接跡而及乎互相爭鬪渠自指揮殆同摶戰軍門校卒無數受打傍近居民一體被毆多在死生未分中云此實前未聞後未有之一大變怪也見者心寒聞者骨顫此而容貸不之置法則其可曰國有常憲乎請分付京兆及該營畿營當日內掘去其葬申大謙令該府拿鞫嚴問亟施當律其隨往無賴之類亦令法曹一倂捉致嚴法重繩斷不可已云云省疏具悉申大謙事臺啓之批有下敎者而爾疏則以明陵火巢外切近處爲言推以常理寧有是乎無論風傳之果然與否聞甚驚駭卽令京兆畿營摘奸啓聞仍令該府添問目捧招附陳無賴輩事竝與毆打死生未分事亦令畿營査實狀聞爾其勿辭察職
정조 18년
甲寅十一月十八日辰時上御誠正閣抄啓文臣親試課講大臣備局堂上引見守令入格儒生同爲入侍時行都承旨黃昇源同副承旨李儒慶假注書李允謙事變假注書韓耆裕記注官金良倜記事官吳泰曾左議政金履素禮曹判書閔鍾顯行副司直李敬懋刑曹判書李在學行副司直徐有大申大顯李漢豐刑曹參判趙鎭寬試官行副司直徐有防行左承旨沈晉賢左副承旨洪仁浩右副承旨金啓洛檢校直閣南公轍正言安廷善副校理南履翼兔山縣監趙鎭完禮賓參奉鄭述周儒生幼學任百禧進士尹浣生員金明淳以次進伏訖上命泰曾呼儒生新來命有防書抄啓親試表題擬周請媵者致者有防讀奏訖上曰此題甚好此則雖百句可得霎時間做了時限則以次對奏事畢陳後爲限而此亦猶屬差晩也承旨催促捧券可也命任百禧等進奏姓名訖命儒生先退上曰守令進前鎭完進伏上曰尙有老成人典型予欲一見故如是召接矣汝下往必善爲之也命書榻敎曰兔山縣監趙鎭完除朝辭赴任命鄭述周進前敎曰汝果秩卑之人耶述周曰然矣上曰若非十分分明則今番相換在汝反爲不幸然則實非酬勞之意也更敎曰分明秩卑者耶述周曰代遠矣上曰古有遷于喬木用夏變夷而未聞用夷變夏之語矣仍命書傳敎曰旣有重臣李秉鼎擧條又有該曹覆奏則朝家處分但當付之公議而猶慮其事實之或爽今日召問特命祿仕豈爲渠也然則使渠不得爲出谷之鸎而反使用夏變夷烏在其酬勞之意且聞渠所對渠心雖可貴亦有間隔無論如此如彼自有區處之道昨日望筒勿施靖陵前參奉鄭述周出六區處此窠備十五朔實職調用事分付上曰次對爲之履素曰近日日氣不調聖體若何上曰一樣矣履素曰王大妃殿氣候何如上曰一樣矣履素曰惠慶宮氣候何如上曰一樣矣履素曰別無稟處之事而今年抄戶之政所關甚大身役之蠲免還穀之停減不但爲目下急務來頭賙賑之方亦當因此推去則爲道臣守令者亦豈不殫竭對揚務從詳盡而頒下已久諸道擧行形止一無皁白尙今遲滯者雖未知事勢之如何而殊涉稽緩極爲未安諸道道臣竝推考另加申飭使之從速報來何如上曰依爲之出擧條履素曰各貢所受米條之預賣均廳者在前或有特恩退等之事雖不可以此爲例而見今諸道穡事告歉都下米直騰踊今若限明年秋成許令退等則非但在貢人爲莫大之惠都民之裕食之道亦不無少益故敢此仰達矣上曰依爲之今年減分雖出不得已或有差早之慮此時苟有一分霑惠之端何事可靳卿之所奏甚好特以限明秋退等可也出擧條有防曰頃因水原留守趙心泰陳達平薪罷牧後三場馬原數中一百匹仍留倉宅場牧養取息事已有所定奪矣卽伏見該僉使金就明牒報則倉宅場本在馬三十六匹外大山場馬二十五匹先爲移送矣客馬主馬分合其群渡海出場作弊民間無以留養原馬移放時竝與此馬而同爲驅送該場土地許耕蒙利爲辭而此旣水原留守之所陳達者到今罷牧之後自本寺不可決處令該留守狀聞稟處何如上曰依爲之出擧條鍾顯曰三南方物物膳無論三等邑有除留本道之命而冬至在近當有封發之處矣在前如此之時以還下送之有弊有稟請捧納之規今番亦爲依此擧行而朔膳亦當一體捧入故敢此仰達矣上曰依爲之出擧條在學曰擊鼓院隷有畿沿定配之命而畿沿皆是尤甚邑何以爲之乎上曰道內尤甚邑外定配可也鎭寬曰三南大歉北關交濟穀預爲運移然後可救南民也上曰北道遇歉輒運南粟以南民粒粒辛苦之穀北民則坐而待哺曾不知交濟之義者是豈一視之意乎未知交濟穀散在幾處耶鎭寬曰安邊利城諸邑各各散置云矣上曰卿旣任荒政考編摩之役有懷卽陳殊可尙也而海路轉輸旣非猝乍間可議之事且三南中民勢緩急亦難臆料卿須以私書往復於北伯及三南道臣可也上曰濟州船運穀之利泊此是天佑神助自此少紓南顧之憂也履素曰此實聖念所曁爲濟民誠極萬幸矣上曰臺諫進前廷善曰克觀克泰事上曰不允出擧條廷善曰尙魯事上曰不允出擧條廷善曰柳師文事上曰不允出擧條廷善曰禁標之內不許入葬法意本自至嚴而申大謙之偸葬事極驚駭實涉變怪該府該營旣是據理禁斷多般挽止則渠雖至愚至迷身爲武夫職居二品若有一分嚴畏之心卽當回聽知戢而乃敢不有國法不顧臣分恣意偸窆無所顧忌者究厥所爲萬萬叵測此而尋常處之其可曰國有常憲乎請令卽刻掘去後嚴問取招爲先施以絶島安置之典上曰昨有該府該營草記則臺啓不可歸之風傳而揆以事理豈有公然犯禁之理乎標內猶不敢亦豈有知而故犯之理乎其犯葬委折竝與賣買之處指示之人之有無令該府卽爲開坐嚴問捧口招以聞在外判堂許遞前望單子入之待下批牌招開坐可也出擧條履素曰禁標法意何等至嚴則今此申大謙所犯誠萬萬驚駭而爲法官者不能嚴飭禁斷乃反草記煩稟至有終不回聽等語者揆以國體極爲駭然判尹具㢞施以罷職之典係是該營字內則亦不可無飭訓鍊大將徐有大亦爲罷職何如上曰判尹罷職事依爲之昨欲提飭而因試士未果矣名以京兆不能禁斷至於上徹當該部官拿問嚴勘將臣則字內所掌猶與京兆尹有間爲先從重推考此後標內名以士夫更有冒葬之弊當者以其律處斷判尹與當該將臣同施奪告身之律部官參軍定配事定式可也出擧條上曰注書出去擧條斯速書入也賤臣承命退出上曰抄啓文臣試製之限旣以次對爲定則次對將罷而尙不納券御題解題不難曉解而謂以不識解題寧有如許道理命書傳敎曰抄啓文臣擧措駭然今日親試勿施更令明日待令課講亦令明日待令命退諸臣以次退出
정조 18년
行都承旨黃昇源坐行左承旨沈晉賢坐直右承旨李晩秀內閣直左副承旨洪仁浩坐右副承旨金啓洛坐同副承旨李儒慶坐直注書鄭文始病一員未差假注書柳遠鳴仕沈能燮仕直事變假注書韓耆裕仕
정조 18년
洪仁浩以都摠府言啓曰今日入直內三廳武兼禁軍及軍兵等中日習射請出標信
정조 18년
洪仁浩啓曰大司憲閔台爀呈辭掌令申大龜持平具文行在外執義掌令一員持平一員未差監察茶時之意敢啓傳曰知道
정조 18년
金啓洛啓曰御營廳將官來言本營軍兵日次私習云矣敢啓傳曰知道
정조 18년
申星模在外代以沈能燮爲假注書
정조 18년
黃昇源啓曰吏曹判書李致中參判沈煥之參議韓晩裕牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判竝卽牌招何如傳曰允
정조 18년
以吏曹參議晩裕牌不進罷職傳旨傳于李晩秀曰只推更爲牌招
정조 18년
以同副承旨李儒慶推考傳旨傳于洪仁浩曰飭已施矣分揀
정조 18년
黃昇源啓曰同副承旨李儒慶旣有分揀之命卽爲牌招何如傳曰允
정조 18년
洪仁浩啓曰合辭許久闕啓事甚未安今日政新除授臺諫竝待下批牌招未肅拜人員一體牌招何如傳曰允
정조 18년
以忠淸道慰諭使洪大協狀啓木川縣監尹欽烈罷黜其罪狀令攸司拿處前縣監金載華罪狀亦令攸司稟處事傳于沈晉賢曰觀此狀啓木川縣監尹欽烈事極爲駭然不可以柔善與襲謬歇處兩件弊源多是前倅金載華之罪也慰諭使旣皆詳査狀聞渠輩何敢發明況殘邑犯科若此若當大處民何以堪竝施禁錮三年之典以懲他倅其代今日政各別擇差待下批給馬下送
정조 18년
有政吏批判書李致中進參判沈煥之進參議韓晩裕進行都承旨黃昇源進以柳雲羽爲執義張錫胤爲掌令李尙寯爲持平李時秀爲判尹徐邁修爲右尹李允行爲吏曹佐郞魚在沼爲戶曹佐郞李象鼎爲社稷令任光白爲昌陵令安廷瓛爲古阜郡守金履恭爲木川縣監學生許以忠學生許竣學配垕以上贈持平學生安檥贈童蒙敎官學生朴會源贈持平以上孝行卓異贈職事承傳
정조 18년
兵批判書具庠病參缺參議缺參知缺右副承旨金啓洛進副護軍申暹徐有沂副司直徐有臣鄭來百丁若鏞副司果鄭述周以上竝單付正方別將金膺集蟾津別將金道成相換
정조 18년
金啓洛以備邊司言啓曰新除授坡州牧使李吉培以曾經渭原郡守瓜前罪罷則邊地履歷自在勿施而向來筵稟申明舊制之後又有此混同檢擬此是該邑之又爲遞易雖極可悶有難置而不論該牧使改差當該銓官從重推考何如傳曰允武臣官案兵判次知兵判之不卽釐正亦有所失推考可也
정조 18년
傳于李儒慶曰下直守令留待
정조 18년
傳于李儒慶曰下直守令入侍
정조 18년
再政吏批以鄭世淳爲工曹正郞鄭必忠爲司藝李宗明爲西部令南溟學爲思陵令李龜錫爲司饔主簿洪龍鎭爲坡州牧使李之珩爲慶尙都事左尹單徐邁修右尹單李鼎運
정조 18년
以大司諫朴基正獻納李顯道持平李尙寯牌不進罷職傳旨傳于洪仁浩曰只推
정조 18년
備忘記坡州牧使洪龍鎭下直長弓一張長箭一部片箭一部筒兒一箇賜給
정조 18년
以京畿監司徐龍輔狀本乙卯司馬回榜李堉職姓名年歲開錄事傳于沈晉賢曰又有領相司馬同年生極爲稀貴爲先令該道優給衣資食物來月前期狀聞事令廟堂分付而資是正憲職書同知知樞姑未下批而然乎此人卽予春邸時宮僚豈可以同知書銜乎問于該曹如云已經則摠管待窠擬入事分重臣李堉子孫中可堪祿仕者果有之乎亦令該曹訪問草記
정조 18년
以京畿監司徐龍輔啓本宜安大君墓木斫伐位土偸賣委折詳問馳啓事判付內宜安大君昭悼公墳山體貌何等尊嚴而守護不勤時祀亦闕其爲欠典寧有過此李道淵犯斫賣畓之罪段令道臣決處此後段每年道伯行部也躬審狀聞永定位田及塚戶使之守護自官精備祭物寒食一祭而獻官地方官爲之有故則中軍別將中爲之執事以境中前銜儒生中爲之祭畢狀聞事定式令廟堂禮曹知悉分付該道爲良如敎
정조 18년
以慶尙道慰諭使李益運狀啓柒谷大丘慰諭形止馳啓事傳于沈晉賢曰爾之未到地方若待爾行宣布或致後時爾其知此闊狹事回諭
정조 18년
以全羅道康津等邑慰諭使徐榮輔狀啓興陽縣民人慰諭後復向陽事傳于金啓洛曰慰諭旣畢何待成冊修整卽爲復路以除沿邑廚傳之弊事令廟堂三懸鈴卽爲分付朝者湖西慰諭使狀啓木川漏結事依年前公州例區處之意亦令廟堂知悉分付
정조 18년
李儒慶以義禁府言啓曰判敦寧金持默卽其地高陽郡施以投畀之典事命下矣金持默以判付內辭意具罪目卽爲發遣府都事押送配所之意敢啓傳曰知道
정조 18년
洪仁浩以義禁府言啓曰時囚罪人金養直刑配收贖勿限年奪告身禁錮事命下矣金養直刑配收贖勿限年奪告身禁錮之意敢啓傳曰知道
정조 18년
洪仁浩以義禁府言啓曰時囚罪人許𣷯邊遠勿限年投竄仍施禁錮之典事命下矣許𣷯咸鏡道慶興府勿限年投竄仍施禁錮之典而以判付內辭意具罪目依例發遣府書吏押送配所何如傳曰允
정조 18년
禁府啓目假注書李允謙原情云云傳旨內辭緣泛稱遲晩刑推得情何如判付啓乏人之致近雖點下擧措之無嚴愈往愈甚從重勘律放送爲良如敎又啓目衿川縣監洪景厚原情云云傳旨內辭緣泛稱遲晩刑推得情何如判付啓發明容有可恕分揀放送爲良如敎又啓目前郡守李忠佐原情云云傳旨內辭緣泛稱遲晩所當請刑是白乎矣曾經都摠經歷勿爲請刑載在大典通編議處何如啓嚴加照律以懲武斷之習爲良如敎又啓目粘連向前鄭有淳議處云云以此照律何如判付啓依允又啓目粘連向前鄭運耆議處云云以此照律何如判付啓依允
정조 18년
禁府啓目前兵使申大謙更招云云冒犯入葬之由雖已遲晩火巢切近極口發明其餘買賣之處縛擊之事一味漫漶終不直告究厥情狀萬萬痛惡所當請刑是白乎矣曾經閫帥勿爲請刑載在大典通編且有以草供捧入之命上裁何如判付啓申大謙之肯褧一則曰莫重火巢外近處也二則曰京兆標內也三則曰毆打人物也四則曰不從官令也渠家何許大家渠亦職是二品則四條犯科無非不輕然傳聞猶難盡信所以有先捧口招之命是置觀此渠供火巢外至近一款不但脫空且觀摘奸步數亦果然矣京兆標內犯葬一款自有窩主不可專責於渠者判敦寧金持默先以置標乙仍于渠乃犯用如是爲有則置標者持默也不禁者亦持默則窩主非持默而何持默以崇品重臣冒法置標此而不爲誰何獨於大謙如是驅勒則寧有如許顚倒之刑政乎其欲嚴國綱而尊國法則當日崇品重臣以其法處斷何論置標而犯葬之間隔乎判敦寧金持默卽其地高陽郡施以投畀之典當日押付以爲懲後戢他之地惟此處分非爲大謙欲正事面也雖以大謙言之百人雖犯禁如渠地處豈敢以私情之切迫不顧法禁乎況以平城之孫不念延曙地名者尤豈成說引證數家亦不的當兺除良致打村氓曰以躬自縛置者節節駭妄至於不從官令之罪渠亦不爲別白發明重臣雖已嚴處渠罪豈可寬恕爲先施以邊遠勿限年流竄之典爲良如敎
정조 18년
甲寅十一月十九日辰時上御誠正閣抄啓文臣親試課講入侍時行都承旨黃昇源假注書沈能燮記注官金良倜記事官吳泰曾試官檢校直提學徐有防行左承旨沈晉賢檢校直閣南公轍左副承旨洪仁浩右副承旨金啓洛以次進伏訖上曰判義禁入侍賤臣承命出傳與判義禁洪檍偕入進伏上曰申大謙供辭終有所呑吐判義禁卽出開坐更捧口招以草供入之可也抄啓文臣行四拜禮訖上命有防書賦題曰功人也懸題後上曰應試文臣皆令歸家製進而應講者陞殿徐俊輔等以次應訖上命退諸臣以次退出
정조 18년
甲寅十一月十九日申時上御誠正閣同副承旨入侍時同副承旨李儒慶假注書沈能燮記注官金良倜記事官吳泰曾木川縣監金履恭古阜郡守安廷瓛以次進伏訖上曰下直守令進前可也木川縣監金履恭進前承旨問職姓名奏訖上曰前倅皆不能勝任汝其往哉勉旃古阜郡守安廷瓛進前承旨問職姓名奏訖上曰汝其外任幾次廷瓛對曰年前待罪堤川矣上曰湖南民事不弛宵旰之憂汝往十分着念期於安堵可也命退承史以次退出
정조 18년
甲寅十一月十九日未時上御重熙堂左副承旨入侍時左副承洪仁浩假注書沈能燮記注官金良倜記事官吳泰曾以次進伏訖上命仁浩書判付曰申大謙之如是處分非爲渠之無罪也爲念渠家之異於他家故再次捧供査得其先渠置標之人爲其分罪之地然渠罪則別無加減施以投畀之典渠則如是處分此意渠詳細曉喩於金吾堂上可也命書傳敎曰坡州牧使當日辭朝命書榻敎曰壯勇大將金持默投畀之代禁衛大將李漢豐姑令兼察兼佩牌招傳授虎符及傳令牌命書傳敎曰壯勇大將待下敎出代命退承史以次退出
정조 18년
行都承旨黃昇源坐行左承旨沈晉賢坐右承旨李晩秀內閣直左副承旨洪仁浩坐直右副承旨金啓洛坐直同副承旨李儒慶坐注書鄭文始病一員未差假注書柳遠鳴仕沈能燮仕直事變假注書韓耆裕仕
정조 18년
洪仁浩啓曰合辭許久闕啓事甚未安除在外外兩司未肅拜人員竝卽牌招何如傳曰允
정조 18년
傳于沈晉賢曰左副承旨右副承旨入侍
정조 18년
以禮曹輪臺官望單子傳于李儒慶曰後日次來待
정조 18년
金啓洛啓曰卽見高陽郡投畀罪人金持默押去都事金履九狀啓則罪人職名依舊書塡有違格例所當還下而罪人去來事體不輕雖不得不捧入該都事不審之罪所當重勘本院請推之外無他可施之罰何以爲之敢稟傳曰別無違格分揀是誰之子其先當今思之豈可浡倒於當直本府之間後日政他司相換
정조 18년
吏曹口傳政事刑曹正郞徐潞修工曹正郞丁志德相換
정조 18년
吏曹口傳政事以金龍淳爲刑曹佐郞
정조 18년
以黃海監司李泰永狀啓延坪睡鴨兩島弊瘼釐正事傳于洪仁浩曰名以釐弊依舊爲弊烏在其別遣按廉之意乎此後營邑不能致察弊如前令司僕寺草記論勘而亦令該寺枚擧此敎謄冊蹈印出給島民而此後御史齎去條件添入延坪島一款事令廟堂知悉
정조 18년
忠淸水使柳心源狀啓渰死人身役還穀蕩減事傳于沈晉賢曰今番則旣狀聞自首姑爲參酌後勿如是事令廟堂嚴飭而今番繡行於德積鎭民家被燒至於人命致死而匿不以聞貧乞不能掩土所見切矜云該僉使所爲極爲痛惡令道臣招來嚴棍二十度管下各鎭有此控冤不卽陳聞於屢度飭敎之道帥臣從重推考枚擧此敎遍飭諸道事令廟堂卽爲行會
정조 18년
李晩秀以漢城府言啓曰大司諫朴基正上疏批旨內申大謙事臺啓之批有下敎者而爾疏則以明陵火巢外切近處爲言揆以常理寧有是乎無論風傳之果然與否聞甚驚駭卽令京兆畿營摘奸啓聞事命下矣依傳敎發遣本府郞廳該部官員眼同摘奸尺量步數則自申大謙入葬處至延曙川爲七百六十步自延曙川至香嶺火巢爲六百三十步而延曙上有陵字內定界之標云禁標內冒法入葬已極無嚴而陵寢火巢定界近處不有禁斷肆然犯葬者尤萬萬驚駭其犯葬之處不容一刻留置故發遣臣府郞廳及該部官員已爲掘去之意敢啓傳曰知道
정조 18년
金啓洛以備邊司言啓曰謹依傳敎延齡君墓所案山松木斫伐事關問畿營又爲發遣本司郞廳造舍治道時爲弊之端班賤墓木之憑公斫伐處一一摘奸矣卽見京畿監司徐龍輔所報則枚擧衿川縣監洪景厚牒呈以爲應問各人等嚴査取招則將校姜漢益所供內道路修治之時全以抺木薪柴之屬以爲補築而墓所案山遠爲三里故誤認以民家墳山地界果爲斫取其松蟲自枯松六十四株而椽木樣者爲五十株稚松爲九株此外所斫實非渠輩所犯而墓直輩聚會洞民射帿醉飽於治道治役之日洞民因此而無一人赴役故本官略施笞罰則心懷慍怒遂罷射會村民齊出各執標木而立之備郞摘奸時百餘株木根抑或渠輩標木之所斫而混歸渠之所斫乎椽木二字尤爲驚怪衙舍營建時椽木雖或出於境內墓所初不敢議到而今番誤認而斫取者亦是一負爲十餘箇者則謂之椽木誠冤矣而何敢費辭發明云墓直山直等所供內將校姜漢益率治道軍人入斫墓所案山松蟲木故禁其斫伐則謂以松蟲枯損木立置無益旣伐之木許令取用云而渠等不能力挽當初本宮摘奸爲九十三株而備郞摘奸時執捉至於百餘株之多實未知其間委折云姜漢益着枷牢囚以待處分爲辭本司郞廳尹範益手本內今番衙舍營建時皆用雇軍而每名二錢五分燔瓦時火木班賤墳山雜木松木買用而椽木每箇給價五分班賤墳木斫伐處詳細探察則班戶墳山十二處民人墳山十四處所斫株數則班戶墳木所斫多爲二百四十株少爲三株合爲五百三十四株民人墳木所斫多爲八十九株少爲二株合爲三百九十五株故問其䂨伐委折則今番治道時隨其水田低陷處及泥濘處逐庫塡平而所入之木不得不取用於私養山云云治道役民雇價則每名每日一錢式分給而赴役民人輩或以顔面看役校吏等處間以酒盃接待其中將校張喆孫白元采民人裵一贊處兩日朝夕飯討食此外無他所聞云矣今以道臣所報及郞廳手本觀之則該摘奸時九十三株變爲一百三十株於備郞摘奸者似或由於洞民赴役日標木斫取之致而無論百株內外與枯松與否其爲犯斫於案山則一也該縣監不能檢飭之罪在所難免令該府拿問處之該校令道臣各別嚴處至於班賤墳山所斫之數非不夥然而凡有官府之役私養山斫用乃是八路通行之法且如椽木則皆爲給價云此則恐不必爲可罪之端而看役校吏輩之或討酒飯事雖微細使之一一査治以爲懲後之地何如傳曰該倅旣以他罪拿處別無更爲拿問之端而校吏作弊雖可駭爲勞亦多更觀來頭令道臣捉來嚴治事分付可也
정조 18년
持平李尙寯啓曰請亟寢秋曹罪人柳師文放釋之命仍令王府設鞫嚴問期於得情夬正王法措辭見上新除授執義柳雲羽時在京畿衿川地請斯速乘馹上來事下諭答曰不允下諭事依啓
정조 18년
刑曹啓目假作備題罪人禹尙勤更加嚴刑期於得情爲白乎旀干犯諸人所援告者從輕重査治之意分付該道道臣何如判付啓正犯果不差爽是隱喩事係一律宜所審愼應問各人在囚者竝以與正犯更加嚴刑得其情實以聞爲良如敎
정조 18년
禁府照目承政院假注書李允謙矣乏人之致近雖點下擧措之無嚴愈往愈甚從重勘律罪杖一百收贖告身盡行追奪私罪奉敎依允功議各減一等爲良如敎又照目思陵前參奉鄭運耆矣觀其所供斫木許賣雖爲發明簽軍受賂旣因營關而頉給云爾則無論親犯與不察揆以法意有難容貸以此照律罪杖八十收贖奪告身三等私罪奉敎依允功議各減一等爲良如敎又照目北部都事鄭有淳矣身爲部官標內犯葬不能禁斷至於入葬致煩上徹事極可駭以此照律罪杖八十收贖奪告身三等私罪奉敎依允功減一等爲良如敎又照目前郡守李忠佐矣武斷鄕曲萬萬痛駭嚴加照律以懲武斷之習罪杖一百收贖告身盡行追奪流三千里定配私罪奉敎依允功減一等爲良如敎又啓目粘連平丘察訪池日賓合有分揀之道而臣府不敢擅便上裁何如判付啓依回啓施行爲良如敎
정조 18년
甲寅十一月二十日辰時上御重熙堂左副承旨右副承旨入侍時左副承旨洪仁浩右副承旨金啓洛假注書沈能燮記注官承膺祚記事官吳泰曾以次進伏訖上曰審理錄不能足成久矣刑曹郞官知名以入賤臣承命出錄奏時任諸郞之名仁浩曰京外獄案審理判付裒稡正書以入事曾有定式而臣以該房承旨與該曹郞廳校正添錄隨卽入啓者今已十餘年矣數年以來因刑曹郞官中無專管之人以至許久未修正之擧事甚未安自今以後每年添修之役別定刑曹郞廳一人使之主管擧行待其修正俾卽入啓爲宜臣方待罪該房故敢此仰達矣上曰未差之代令該曹口傳擇差其中年少他司相換後依趙重鎭鄭大容李果等例久任傳掌而外任陞遷前勿移他職可也出擧條命退承史以次退出
정조 18년
甲寅十一月二十日辰時上御重熙堂右承旨入侍時右承旨李晩秀假注書柳遠鳴記注官承膺祚記事官吳泰曾檢校直提學徐有防以次進伏訖上曰檢校直提學金載瓚入侍可也賤臣承命出傳與金載瓚偕入進伏上命晩秀書公事判付訖命退承史以次退出
정조 18년
行都承旨黃昇源坐行左承旨沈晉賢坐右承旨李晩秀內閣直左副承旨洪仁浩坐右副承旨金啓洛坐直同副承旨李儒慶坐直注書鄭文始仕直一員未差假注書柳遠鳴仕事變假注書韓耆裕仕
정조 18년
藥房提調徐有防副提調黃昇源啓曰伏未審日間聖體若何寢睡水剌之節若何臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏盧敢來問安竝此仰稟答曰知道慈殿慈宮氣候一樣卿等不必入侍矣
정조 18년
洪仁浩啓曰來二十五日朝參日次矣敢稟傳曰停
정조 18년
金啓洛啓曰御營廳將官來言今日本營軍兵日次私習云矣敢稟傳曰知道
정조 18년
洪仁浩啓曰大司憲閔台爀掌令張錫胤持平李尙寯呈辭執義柳雲羽掌令申大龜持平具文行在外監察茶時之意敢啓傳曰知道
정조 18년
李儒慶啓曰左尹徐邁修除拜後過三日不爲出肅依定式推考警責仍卽牌招察任何如傳曰允
정조 18년
黃昇源啓曰假注書沈能燮身病猝重勢難察任今姑改差何如傳曰允
정조 18년
傳于李儒慶曰今十一月二十一日水原府內儒生應製賦二下幼學尹絖金星緯比較三上幼學李孝孝柳宗澥各食物米五斗三中幼學金鍾華食物米四斗三下一幼學李厚德三下幼學沈東潤尹聲愚各食物米三斗草三下幼學洪樂韺閔昌億鄭鈺趙雲圭各紫黑帽一立次上幼學李仁尙兪仲煥各紫帽一立表三中幼學沈日魯生員趙萬大比較次上進士尹㥠幼學曺鴻振各紫帽一立賜給
정조 18년
以假注書望筒傳于黃昇源曰乏人莫甚上注書姑令拔例權察廳任前注書鄭文始本律以公罪施行
정조 18년
傳于沈晉賢曰左承旨左副承旨入侍
정조 18년
以平安監司金思穆狀啓漂漢人未及領付使行事傳于李儒慶曰設使使行入柵落留一譯使之領往爲可勘勿程別加領護前進事令廟堂星火知委箕伯撥傳萬一稽滯三道道臣草記論罪事廟堂知悉
정조 18년
黃昇源以吏曹言啓曰重臣李堉子孫中可勘祿仕者果有之乎亦令該曹訪問草記事命下矣重臣李堉方今上京故問之則其長孫東淶年四十云矣敢啓傳曰依他例捧承傳可也
정조 18년
金啓洛以兵曹言啓曰禁軍來春夏等祿試射時沒技人別單中依例懸註以入之意敢啓傳曰知道
정조 18년
金啓洛以備邊司言啓曰頃因幼學李蓍馨上言判付內今日登審時果見右邊山麓之禿濯此上言下廟堂問于畿伯使之論理狀聞事命下矣卽見京畿監司徐龍輔狀啓則枚擧高陽郡守王道常楊州牧使韓光近牒呈備陳五陵火巢內外樹木間多稀疎禿濯之狀仍以爲明陵火巢定界之後因陵官所報募民居生于火巢以東減給煙役專意禁養又於丙午因備局定奪以延曙川爲界列立標石雖軍門松牌京兆禁吏不許亂入標內使明陵翼陵兩陵官專管禁松驛契沙契土井里葛峴里四洞之稱卽此地也上項四里內有陵隷攀援之力外無禁牌操切之憂昔之禁護之地遂成濯濯之原前後陵官不善禁飭之罪所當一體論勘事在久遠有不可一一追理以俟處分至若種植禁護之方今不敢遽議還軍門門而火巢內禿濯處播種栽植等節不容少緩雖於火巢之外自標以內待開春廣加播植仍令兩陵官分日巡山着意禁養或有潛自犯斫掩置不報則計其株數照法勘繩一依火巢內犯斫例施行事竝請令廟堂稟處矣當初四洞之募民專爲禁護之地而積年潛斫之弊反由四洞樹木漸致稀疎崗麓間多禿濯誠極悚然上言內付之都監竝爲禁養之論非無意見而其爲法久生弊則一也陵官之職他無所事惟在巡審一二崗麓相隔之地何難輪回遍審乎依狀請待開春廣加播植嚴飭兩陵官分日巡山俾有鬱密之效而若復如前放忽現發於摘奸之則則當該陵官自有當律犯斫民亦當依法重繩而禁於已然莫如使民無犯以此另飭前後陵官所當論勘而有難一一追理誠如狀辭今姑置之他各陵切近要害之處亦多有樹木稀疎崗麓禿濯之處一體嚴飭播植巡審隨現重勘等節一依明陵翼陵兩陵官例施行何如傳曰允豈可一番嚴飭而已乎令禮判措語書付各陵園墓之齋所俾各惕念遵行可也
정조 18년
金啓洛以備邊司言啓曰本司草記高城郡南石川黑淵洞兩處土地陳告人廣州居朴忠元處嚴査報來事批旨苟爲不可則何可修啓御覽成冊乎近於此等事不欲以宮房事一毫貽弊中外之所知則焉敢漫漶報來以致更査乎當該守令所當嚴勘民務方殷姑爲參酌卽令畿營査其本事狀聞後稟處以爲懲後之地可也事命下矣卽見京畿監司徐龍輔狀啓則枚擧廣州府尹徐美修牒呈以爲本府居朴忠元所供內渠以京人來接本府而曾與金復根知面矣今年春間言於渠曰高城西面黑淵洞陳荒處可合作畓故爲民築堰未及作畓而遞歸旣入財力等棄於無主之地亦甚爲恨云故定價二百兩買得於金高城下往詳察則役處浩大初非綿力所敢生意而本郡居進士權啓萬言於渠曰黑淵洞近處又有南石川近久陳荒竝此作畓則蒙利不少云故上京後逢見宣禧宮所任輩果爲成文券許賣而與宮任輩同往指示從實打量則結數都合四十八結內除出時起則陳還當起處爲十八結公私田主皆願作畓而只聞始役之說旋卽還京云黑淵洞之成文許賣南石川之傳說官任已皆自服打量時隨往指示其爲陳告無容更疑請令廟堂稟旨分付矣高城前前郡守金復根身爲邑倅稱以出財增築捧價許賣於牟利之輩以致轉爲賣買於宮任輩者究厥罪狀萬萬可駭不可以方在罪謫而置之令該府拿問更勘朴忠元乃以無賴之漢初不詳知其帳內與否竝與南石川陳告之罪令道臣照法嚴繩何如傳曰允
정조 18년
金啓洛以義禁府言啓曰前注書鄭文始本律以公罪施行事命下矣鄭文始本律奪告身以公罪施行之意敢啓傳曰知道
정조 18년
洪仁浩以義禁府言啓曰高城前郡守金復根不可以方在罪謫而置之令該府拿問更勘事傳旨啓下矣金復根徒配於忠淸道德山縣依例發遣府羅將拿來何如傳曰允
정조 18년
洪仁浩以義禁府言啓曰時囚罪人李忠佐杖一百收贖告身盡行追奪江原道三陟府平陵驛徒三年定配而以傳旨及判付內辭意具罪目依例發遣府羅將押送配所何如傳曰允
정조 18년
以京畿監司徐龍輔啓本松坡倉新舊監色等處憑藉他營科外濫捧委折詳査馳啓事判付內大抵非狀穀而假稱狀穀非今斯今必松坡移轉之初有此假稱然則新監色新反舊監色亦非渠罪廟堂回啓之刑配似非本情今番段一竝分揀放送此後更有假稱之事卿是兼兵使守使亦兼兵使其所不飭之失自卿等先爲當之次及於地方官府尹何足責彼蟣蝨乎卿與守使每年捧糴之時考察俾小民曉然知之爲良如敎
정조 18년
甲寅十一月二十一日辰時上御誠正閣左承旨左副承旨入侍時行左承旨沈晉賢左副承旨洪仁浩假注書柳遠鳴記注官承膺祚記事官吳泰曾以次進伏訖上曰承旨二人俱爲應製於策問乎晉賢等對曰然矣上敎晉賢曰承旨之抄啓應製時曾有綱目頒賜之賞格乎晉賢曰然矣上曰書冊卷帙之多者每患藏弆之所或有散逸之患故予則每以京中之無冊肆爲欠闕矣晉賢曰中國則冊舖列於市廛故非但買書之不難也如有願看書者則輒從冊肆借看云矣今若設置冊肆許其賣買資業仍禁其市上之卷卷出賣而冊儈一竝屬之於冊肆則便一市廛之名而亦多裨補於右文之治矣外間此議蓋有年所而特以無主管創始之人且乏設置財力之道故尙未設肆誠爲可欠矣上曰左副所見亦如此乎仁浩曰冊肆當設之議無人不然矣晉賢曰若欲創設則事當自內閣主管而尹行恁之議每以京中冊肆之當設爲言矣上曰然則承旨主張其議若見尹行恁及諸閣臣則以此相議期於設置好矣苟患財力之不逮則自上豈無不煩經費從便區處之道乎仁浩曰審理錄續修事旣承下敎待其出草謹當請出前日內入之件以爲續錄之地矣上曰唯命退承史以次退出
정조 18년
行都承旨黃昇源坐行左承旨沈晉賢病右承旨李晩秀內閣直左副承旨洪仁浩病右副承旨金啓洛坐直同副承旨李儒慶坐直注書鄭文始仕一員未差假注書柳遠鳴仕直事變假注書韓耆裕仕
정조 18년
洪仁浩啓曰大司憲閔台爀掌令張錫胤持平李尙寯呈辭執義柳雲羽未肅拜掌令申大龜持平具文行在外監察茶時之意敢啓傳曰知道
정조 18년
黃昇源啓曰右承旨沈晉賢左副承旨洪仁浩今日不爲仕進卽爲牌招何如傳曰待開門牌招
정조 18년
傳于李儒慶曰十月朔親試明日爲之
정조 18년
李儒慶啓曰抄啓文臣親試明日爲之事命下矣處所以何處爲之乎敢稟傳曰便殿爲之
정조 18년
備邊司以李敬懋爲訓鍊大將
정조 18년
傳于金啓洛曰新除授訓鍊大將牌招傳授命召
정조 18년
金啓洛啓曰御營大將李敬懋移拜訓鍊大將矣將兵之任不可一刻無摠察之人何以爲之敢稟傳曰前望單子旣命入之待下批牌招傳授命召
정조 18년
傳于金啓洛曰御營大將前望單子入之
정조 18년
御營大將前望單子入之李漢豐落點
정조 18년
金啓洛啓曰禁衛大將李漢豐移拜御營大將矣將兵之任不可一刻無摠察之人何以爲之敢稟傳曰待下敎差代間都提調兼察從事官發牌聽傳敎
정조 18년
傳于金啓洛曰慈宮駕轎造成時雖不煩經費效勞則多司僕提調徐有防內下豹皮一令僉正趙鎭奎壯勇營從事官洪守榮各內下鹿皮一令監董監官折衝洪樂佐別看役丁遇泰相當職除授別監董司果李鎭鼎守門將加設調用待窠陞實
정조 18년
金啓洛啓曰密符親納自是前例而前濟州牧使沈樂殊謂有身病使其褊裨替納事甚未安依定式推考警責何如傳曰允
정조 18년
禁府啓目陽城前縣監權䘩原情云云傳旨內辭緣泛稱遲晩刑推得情何如判付啓除刑推議處爲良如敎